P6_TA(2006)0274

Håndvåben

Europa-Parlamentets beslutning om håndvåben og lette våben med henblik på 2006-konferencen om revision af FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben, og om oprettelsen af en international våbenhandelstraktat

Europa-Parlamentet,

- der henviser til sine tidligere beslutninger af 15. marts 2001 [1], 15. november 2001 [2], 19. juni 2003 [3] og 26. maj 2005 [4] om bekæmpelse af spredning og misbrug af håndvåben og lette våben,

- der henviser til sin tidligere beslutning af 17. november 2005 om Rådets sjette årsberetning om våbeneksport udarbejdet i henhold til punkt 8 i de operative bestemmelser i Den Europæiske Unions adfærdskodeks for våbeneksport [5],

- der henviser til EU-programmet af 26. juni 1997 til forebyggelse og bekæmpelse af ulovlig handel med konventionelle våben [6], til Rådets fælles aktion 2002/589/FUSP af 12. juli 2002 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben [7], til Rådets fælles holdning 2003/468/FUSP af 23. juni 2003 om kontrol med våbenmæglervirksomhed\ [8], og til EU's strategi om bekæmpelse af ulovlig ophobning og handel med håndvåben og lette våben samt ammunition hertil som vedtaget af Det Europæiske Råd den 15.- 16. december 2005 [9],

- der henviser til de konklusioner, som blev vedtaget af Rådet (almindelige anliggender og eksterne forbindelser) på dets samling den 3. oktober 2005, hvori EU udtrykte sin støtte til en international våbenhandelstraktat inden for rammerne af FN, som fastlægger bindende fælles standarder for den globale handel med konventionelle våben [10],

- der henviser til FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben, som blev vedtaget i juli 2001,

- der henviser til den anden konference mellem stater, som FN afholder hvert andet år, for at vurdere gennemførelsen af FN's handlingsprogram til forebyggelse, bekæmpelse og afskaffelse af alle aspekter ved ulovlig handel med håndvåben og lette våben, som blev afholdt den 11.- 15. juli 2005,

- der henviser til, at FN's Generalforsamling i december 2005 vedtog det internationale instrument, som sætter medlemsstaterne i stand til at identificere og spore ulovlige håndvåben og lette våben i rette tid og på pålidelig måde [11],

- der henviser til, at protokollen af 2001 om bekæmpelse af ulovlig fremstilling af og handel med skydevåben, dele, komponenter og ammunition hertil trådte i kraft den 6. juli 2005 ("FN's våbenprotokol") [12],

- der henviser til FN's konference om revision af FN's handlingsprogram, som skal afholdes fra 26. juni til 7. juli 2006, og til behovet for at gøre denne konference og opfølgningen herpå vellykket i enhver henseende,

- der henviser til forretningsordenens artikel 108, stk. 5,

A. der glæder sig over den stigende internationale støtte til en juridisk bindende international våbenhandelstraktat om forbud mod overførsler, som risikerer at føre til overtrædelser af menneskerettighederne eller den humanitære folkeret, som truer stabiliteten i lande eller regioner, eller som kan forventes at bidrage til udbrud eller optrapning af væbnede konflikter,

B. der henviser til, at den ulovlige våbenhandel forsyner terrororganisationer og narkotikahandelsorganisationer; der henviser til, at den fører til ødelæggelse og til et miljø med drab og korruption; der henviser til, at den støtter organiseret kriminalitet, som beskæftiger sig med kidnapninger, vold og underminering af den offentlige sikkerhed; der henviser til, at den forsyner internationale terrororganisationer, som søger at bremse demokratiet og gennemtvinge dogmatisme og intolerance,

C. der gentager sin bekymring over den fortsatte spredning af håndvåben og lette våben, som forårsager unødig menneskelig lidelse, forværrer væbnede konflikter og ustabilitet, fremmer terrorisme, undergraver bæredygtig udvikling, god regeringsførelse og retsstatsprincippet samt bidrager til alvorlige overtrædelser af menneskerettighederne og den humanitære folkeret,

D. der bekræfter sin beslutning om at styrke FN's handlingsprogram og i højere grad at motivere regeringerne til at indgå bindende aftaler om at kontrollere håndvåben og lette våben (herunder våbenmæglervirksomhed og overførsler) gennem international, national og regional lovgivning; der kraftigt støtter kravet om international økonomisk og teknisk bistand, som skal ydes i henhold til sektion III, afsnit 6, i FN's handlingsprogram,

E. der er overbevist om, at tiden er moden til, at det internationale samfund tackler spredningen og misbruget af håndvåben og lette våben gennem bindende internationale standarder, der er baseret på fuld respekt for folkeretten, herunder menneskerettighederne og den humanitære folkeret,

F. der er bekymret over, at ammunition og sprængstof er udelukket fra det internationale instrument, som sætter medlemsstaterne i stand til at identificere og spore ulovlige håndvåben og lette våben i rette tid og på pålidelig måde, samt at instrumentet ikke er retligt bindende,

G. der beklager, at der i forbindelse med FN's bredt anlagte høringer kun sker langsomme fremskridt med bekæmpelsen af ulovlig handel med håndvåben og lette våben, og at der ikke afgives noget tydeligt tilsagn om, at der skal forhandles en retligt bindende international aftale på plads om mæglervirksomhed,

H. der understreger, at FN's handlingsprogram kræver, at staterne vurderer ansøgninger om eksportgodkendelser på grundlag af strenge nationale forordninger og procedurer, som dækker alle håndvåben og lette våben, og som er i overensstemmelse med staternes nuværende ansvar og den relevante folkeret, og at der under denne vurdering tages særligt hensyn til risikoen for spredning af disse våben til den illegale handel,

I. der er overbevist om, at hensigtsmæssige strategier om reduktion af og kontrol med håndvåben og lette våben skal være en integreret del af de internationale programmer, som sigter på konfliktforebyggelse og konsolidering af freden efter konflikter,

J. der glæder sig over og støtter de kampagner, som borgerrettighedsorganisationer løbende fører,

1. anmoder de stater, som deltager i FN's konference om revision af FN's handlingsprogram i 2006, om at indgå en aftale om en række globale principper om våbenoverførsel, som er i overensstemmelse med de forpligtelser, som de har i henhold til internationale, nationale og regionale love, herunder kravet om ikke at overføre våben, som med sandsynlighed kan bidrage til overtrædelse af menneskerettighederne og føre til forbrydelser mod menneskeheden, eller som fremmer regional eller national ustabilitet og væbnede konflikter;

2. anmoder indtrængende det internationale samfund om at indlede forhandlinger med FN om en international traktat om våbenhandel umiddelbart efter FN's konference om revision af handlingsprogrammet for 2006 med henblik på at oprette et retligt bindende instrument til kontrol af våbenoverførsler som beskrevet i ovenstående punkt;

3. opfordrer de stater, der deltager i revisionskonferencen i 2006, til at behandle den humanitære og udviklingsmæssige dimension af FN's handlingsprogram med fokus på den store betydning af det indbyrdes forhold mellem handel, udbredelse og misbrug af håndvåben og lette våben samt udvikling, fattigdomslempelse og humanitær bistand; opfordrer derfor til, at programmer og foranstaltninger om håndvåben og lette våben integreres i de internationale, regionale og nationale udviklings- og fattigdomslempelsesstrategier;

4. understreger, at de forpligtelser med hensyn til våbenoverførsler, som allerede eksisterer i henhold til international lov, og som navnlig vedrører menneskerettighederne og humanitær folkeret, bør kodificeres;

5. anmoder alle de kontraherende parter i FN's våbenprotokol om at ratificere protokollen og indarbejde den i deres nationale lovgivning uden yderligere forsinkelser;

6. anmoder indtrængende staterne om at gøre overtrædelse af våbenembargoer (herunder finansiel og logistisk støtte) til en kriminel handling i henhold til international lovgivning;

7. understreger, at reformer, som har til formål at forbedre funktionaliteten, gennemsigtigheden og kontrollen med væbnede styrker, samt retshåndhævende myndigheder og strafferetlige systemer kan bidrage til et sikkert miljø, hvor borgerne ikke længere føler, at de er nødt til at bære våben;

8. er af den opfattelse, at nationale love bør håndhæves for at regulere private militære tjenester og sikkerhedstjenester, som opererer oversøisk, og at sådanne love, såfremt de ikke findes, skal udarbejdes og anvendes for at forbedre lovgivningen og kontrollen med denne voksende sikkerhedssektor;

9. anmoder indtrængende alle staterne om at indarbejde adfærdskodeksen for ansatte hos de retshåndhævende myndigheder [13] og de grundlæggende principper for brugen af magt og våben blandt de ansatte hos de retshåndhævende myndigheder [14] i deres nationale lovgivning;

10. anbefaler kraftigt regeringerne:

a) at forbyde civil besiddelse og brug af alle håndvåben og lette våben samt automatiske og halvautomatiske rifler og maskingeværer,

b) at udvikle oplysnings- og udvekslingsprogrammer mellem stater, som ønsker at samarbejde om spørgsmål vedrørende kontrol med civilbefolkningens besiddelse af håndvåben og lette våben,

c) at tage spørgsmålet op om den store og uønskede efterspørgsel efter håndvåben og lette våben i samfundet og i denne forbindelse fremme programmer og foranstaltninger, som har til formål at nedbringe denne efterspørgsel, forebygge og reducere vold og usikkerhed i byerne og i landdistrikterne, samt at fokusere på grupper, som er særligt berørt af vold med håndvåben og lette våben;

11. opfordrer indtrængende staterne til at udarbejde national lovgivning om screening af håndvåben og lette våben samt automatiske og halvautomatiske maskingeværer, og at indføre en licensordning herfor med det formål at hindre, at personer, som tidligere har begået vold, navnlig vold i hjemmet, eller som tidligere er straffet for våbenhandel eller overtrædelse af reglerne om våbenkontrol, erhverver disse våben;

12. anmoder indtrængende de stater, som deltager i FN's handlingsprogram og den fremtidige internationale våbenhandelstraktat, om at udarbejde tekniske bistandsprogrammer for at bistå tredjelande eller regionale organisationer, som ønsker at udvikle lovgivningstiltag for at kontrollere handelen med våben;

13. anmoder de samme stater, som deltager i FN's handlingsprogram og den fremtidige våbenhandelstraktat, om at oprette rapporterings- og overvågningsmekanismer for at støtte staterne i gennemførelsen af deres tilsagn;

14. anmoder EU-delegationen om at forsvare principperne og anbefalingerne i denne beslutning under FN's konference om revision af FN's handlingsprogram;

15. pålægger sin formand at sende denne beslutning til Rådet, Kommissionen, medlemsstaternes regeringer og parlamenter, De Forenede Nationers generalsekretær, Det Parlamentariske Forum for Håndvåben og Lette Våben samt Den Interparlamentariske Unions forsamling.

[1] EFT C 343 af 5.12.2001, s. 311.

[2] EFT C 140 E af 13.6.2002, s. 587.

[3] EUT C 69 E af 19.3.2004, s. 136.

[4] "Vedtagne tekster", P6_TA(2005)0204.

[5] "Vedtagne tekster", P6_TA(2005)0436.

[6] Vedtaget af Rådet (almindelige anliggender) den 26. juni 1997.

[7] EFT L 191 af 19.7.2002, s. 1.

[8] EUT L 156 af 25.6.2003, s. 79.

[9] Rådet for Den Europæiske Union, 5319/06 af 13. januar 2006.

[10] Rådet for Den Europæiske Unions 2678. samling i Luxembourg den 3. oktober 2005.

[11] A/60/463 (L.55) beslutning af 8. december 2005.

[12] Protokollen blev vedtaget i maj 2001 ved generalforsamlingens resolution nr. 55/255.

[13] Vedtaget ved Generalforsamlingens beslutning 34/169 af 17. december 1979.

[14] Vedtaget på De Forenede Nationers ottende kongres om forebyggelse af forbrydelser og behandling af lovovertrædere i Havana, Cuba, fra den 27. august til den 7. september 1990.

--------------------------------------------------